Ο **Σωκράτης Φάμελλος** (Αθήνα, 27 Μαρτίου 1966) είναι Έλληνας χημικός μηχανικός, πολιτικός, βουλευτής και Αρχηγός της Αξιωματικής Αντιπολίτευσης από τις 3 Ιουλίου 2023, ως πρόεδρος της Κοινοβουλευτική Ομάδας του ΣΥ.ΡΙΖ.Α. - Π.Σ. στο Ελληνικό Κοινοβούλιο. Κατά το παρελθόν, έχει διατελέσει αναπληρωτής υπουργός Περιβάλλοντος και Ενέργειας.

Βιογραφία
---------

Γεννήθηκε στις 27 Μαρτίου 1966 στην Αθήνα και μεγάλωσε στη Θεσσαλονίκη. Κατοικεί στο Δήμο Θέρμης. Σπούδασε χημικός μηχανικός στο Αριστοτέλειο Πανεπιστήμιο Θεσσαλονίκης και έκανε τις μεταπτυχιακές του σπουδές στο Ελληνικό Ανοικτό Πανεπιστήμιο με ειδίκευση στον Περιβαλλοντικό Σχεδιασμό.

Είναι αδερφός του τραγουδοποιού Μανώλη Φάμελλου.

### Πολιτική σταδιοδρομία

Είναι μέλος του ΣΥΡΙΖΑ από την ίδρυσή του και μέλος της Νομαρχιακής Επιτροπής Β' Θεσσαλονίκης του ΣΥ.ΡΙΖ.Α. και της Γραμματείας της.

Εξελέγη βουλευτής Β' Θεσσαλονίκης με τον ΣΥ.ΡΙΖ.Α. στις εκλογές του Ιανουαρίου και του Σεπτεμβρίου του 2015. Στις 4 Οκτωβρίου του 2015 ορίστηκε κοινοβουλευτικός εκπρόσωπος του ΣΥ.ΡΙΖ.Α. μαζί με τη Φωτεινή Βάκη και τον Χρήστο Μαντά.

Στις 5 Νοεμβρίου του 2016 ορίστηκε αναπληρωτής υπουργός Περιβάλλοντος και Ενέργειας, θέση που διατήρησε έως τις 9 Ιουλίου 2019. Ως αναπληρωτής υπουργός είχε στο χαρτοφυλάκιο του θέματα που σχετίζονται με τα Διεθνή και Ελληνικά Περιβαλλοντικά ζητήματα, τα δάση και τα δασικά οικοσυστήματα, τα ύδατα, τους Επιθεωρητές Περιβάλλοντος, τις Προστατευόμενες Περιοχές και το ΕΣΠΑ.

Στις εκλογές του 2019 επανεξελέγη βουλευτής Β' Θεσσαλονίκης. Στις εκλογές του Μαΐου και του Ιουνίου 2023 ανανέωσε τη βουλευτική του θητεία.

Μετά την παραίτηση του Αλέξη Τσίπρα από την προεδρία του ΣΥΡΙΖΑ, εξελέγη στις 3 Ιουλίου 2023, πρόεδρος της Κοινοβουλευτικής Ομάδας του κόμματος και αρχηγός της Αξιωματικής Αντιπολίτευσης, θέση που διατήρησε μετά την εκλογή στην προεδρία του κόμματος του Στέφανου Κασσελάκη, ο οποίος δεν είναι βουλευτής.

Τα περισσότερα μέσα ενημέρωσης και πολιτικοί, αλλά και το ίδιο το κόμμα στην επίσημη ιστοσελίδα του, αναφέρονται στον Κασσελάκη ως αρχηγό της αξιωματικής αντιπολίτευσης.  Ωστόσο, σύμφωνα με τον Κανονισμό της Βουλής των Ελλήνων (και όχι το Σύνταγμα, που δεν περιέχει τέτοιες διατάξεις), η θέση αυτή ανήκει στον πρόεδρο της Κοινοβουλευτικής Ομάδας του κόμματος της Αξιωματικής Αντιπολίτευσης.

Παραπομπές
----------

1. ↑  ««Πρόεδρε Αλέξη Τσίπρα σε ευχαριστούμε για όλα» – Όσα συνέβησαν στην ΚΟ του ΣΥΡΙΖΑ». Ανακτήθηκε στις 3 Ιουλίου 2023.
2. ↑  Βιογραφικό - Σωκράτης Φάμελλος
3. ↑  Οικονόμου, Νίκος (30 Απριλίου 2022). «Πρωινός καφές με τον Σωκράτη Φάμελλο». *www.makthes.gr*. Ανακτήθηκε στις 12 Μαΐου 2023.
4. ↑  Φάμελλος Σωκράτης
5. ↑  Φάμελλος Πέτρου Σωκράτης
6. ↑  «Ομόφωνα δεκτές οι προτάσεις Τσίπρα για γραμματέα και εκπροσώπους ΚΟ». Αρχειοθετήθηκε από το πρωτότυπο στις 24 Ιανουαρίου 2016. Ανακτήθηκε στις 23 Οκτωβρίου 2016.
7. ↑  «Η νέα σύνθεση της Κυβέρνησης». Ανακτήθηκε στις 5 Νοεμβρίου 2016.
8. ↑  ΦΕΚ 3722/Β/17.11.2016 και 4201/Β/21.9.2018
9. ↑  «Εκλογική Περιφέρεια Β' Θεσσαλονίκης | Εθνικές εκλογές – Ιούλιος 2019». *ekloges.ypes.gr*. Ανακτήθηκε στις 1 Φεβρουαρίου 2020.
10. ↑  Newsroom (9 Ιουλίου 2023). «Εκλογές 2023: Ποιοι εκλέγονται βουλευτές - Η τελική λίστα». *CNN.gr*. Ανακτήθηκε στις 30 Ιουνίου 2023.
11. ↑  «ΣΥΡΙΖΑ ΠΣ». *www.syriza.gr*. Ανακτήθηκε στις 30 Σεπτεμβρίου 2023.
12. ↑  «Η πρώτη επικοινωνία Μητσοτάκη - Κασσελάκη - Τι βλέπουν στην κυβέρνηση». *ΤΑ ΝΕΑ*. 25 Σεπτεμβρίου 2023. Ανακτήθηκε στις 30 Σεπτεμβρίου 2023.